# Režim školského klubu detí

Okrem zásad prevádzkového poriadku školy pre všetkých pedagógov školy platia pre vychovávateľky ŠKD aj nasledujúce pravidlá.

1. **Organizácia a riadenie klubu detí**
   1. Školský klub detí ( ďalej ŠKD), ktorý je zriadený ako súčasť školy, riadi ho riaditeľka školy.
   2. Výchovno – vzdelávaciu činnosť ŠKD organizuje zástupca riaditeľky školy poverený touto úlohou.
   3. V oddelení môže byť najmenej 15 žiakov a najviac 26 žiakov. Oddelenie sa zruší, ak počet žiakov pravidelne dochádzajúcich klesne na 12.
2. **Prevádzka školského klubu detí**
   1. Činnosť ŠKD je riadená celoročným plánom práce.
   2. Ostatná činnosť ŠKD sa riadi podľa skladby týždňa, časového prehľadu, úlohami na jednotlivé mesiace.
   3. Počas prázdnin ( jesenné, zimné, polročné, jarné, hlavné ) činnosť ŠKD neprebieha.
3. **Zaraďovanie detí**
4. O zaradení dieťaťa do klubu rozhoduje riaditeľka školy, ktorá vydá zákonnému zástupcovi dieťaťa na začiatku školského roku rozhodnutie o prijatí.
5. Predbežný záujem žiakov 2. – 4. ročníka sa aktualizuje do 15.6. príslušného školského roka.
6. Deti 1.ročníka sa do ŠKD prihlasujú predbežne pri zápise do 1. ročníka.
7. Zoznam zapísaných detí sa aktualizuje na začiatku školského roka, najneskôr však do 10. septembra.
8. Do klubu sa prednostne prijímajú žiaci nižších ročníkov základnej školy, ktorí sú prihlásení na pravidelnú dochádzku.
9. Do ŠKD možno zaradiť aj deti na prechodné obdobie a nepravidelnú dochádzku alebo iba na niektorú činnosť ŠKD. Zaradením týchto detí nevzniká nárok na zvýšenie počtu oddelení.
10. **Výchovno – vzdelávacia činnosť**
    1. Výchovno – vzdelávacia činnosť ŠKD je zameraná na uspokojenie záujmov detí v čase mimo vyučovania a na ich prípravu na vyučovanie.
    2. Klub detí organizuje svoju činnosť tak, aby sa deťom umožnila účasť aj na ďalších formách záujmovej činnosti.
11. **Dochádzka detí**
12. Rozsah dennej dochádzky dieťaťa, spôsob a čas jeho odchodu domov, prípadne záujmová činnosť mimo ŠKD je uvedená v osobnom spise dieťaťa. Prípadné zmeny v dochádzke o spôsobe odchodu je zákonný zástupca dieťaťa **povinný** oznámiť vychovávateľke písomne a včas.
13. Zákonný zástupca dieťaťa písomne informuje vychovávateľku, ktorým osobám možno dieťa vydať /v súlade so zákonom/, resp. pri zmene sa preukázať súdnym rozhodnutím.
14. Zákonný zástupca dieťaťa alebo rodinný príslušník, ktorý vyzdvihuje dieťa z ŠKD je povinný prevziať si dieťa pri vchode do budovy školy osobne.
15. Dieťa možno v priebehu školského roka prihlásiť a odhlásiť z ŠKD spravidla 3 dni pred ukončením mesiaca, a to písomne, na predpísanom tlačive ŠKD.
16. Vychovávateľka aspoň 2 dni vopred písomne oboznamuje rodičov o činnostiach, ktoré sa konajú mimo školy, zároveň oboznamuje rodičov o zmene príchodu detí do školy z návštevy podujatia.
17. Rodič je povinný vybrať svoje dieťa z ŠKD do 16.30 hod.

1. **Starostlivosť o bezpečnosť detí**
   1. Za bezpečnosť detí v ŠKD je zodpovedná vychovávateľka a to od prevzatia až po ich odchod z ŠKD.
   2. Prechod detí z tried do klubu detí v rámci školy zabezpečuje vychovávateľka po 4. vyuč.hod. Po 5.a 6. hod. odprevádza deti do ŠKD pedagogický asistent, prípadne učiteľ.
   3. Na činnosť mimo objektu školy nemožno zveriť jednej vychovávateľke viac ako 25 detí.
   4. Pri vychádzkach, výletoch alebo iných podujatiach organizovaných mimo objektu školy zodpovedá vychovávateľka za bezpečnosť detí až do ich rozchodu pred objektom školy. Z miesta konania podujatia možno dieťa uvoľniť len na základe písomnej žiadosti zákonného zástupcu.
2. **Príspevok na úhradu za pobyt detí v ŠKD**
3. Výšku mesačného príspevku, ktorou prispieva zákonný zástupca dieťaťa na čiastočnú úhradu nákladov spojených s činnosťou ŠKD, určuje zriaďovateľ Všeobecne záväzným nariadením mesta Stará Ľubovňa o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Stará Ľubovňa (nariadenie o určení výšky príspevku v školách a školských zariadeniach).
4. Príspevok vo výške 12 € uvedený v dodatku VZN mesta Stará Ľubovňa č. 47/2022 účinného od 1.9.2022  bol schválený na rokovaní mestského zastupiteľstva dňa 23.6.2022.
5. Príspevok v školskom klube detí sa neuhrádza za dieťa, ak jeho zákonný zástupca o to písomne požiada zriaďovateľa a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi
6. Príspevok sa platí nezávisle od času a počtu dní, ktoré dieťa strávi v ŠKD v príslušnom mesiaci.
7. Ak rodič odhlási dieťa z ŠKD v priebehu mesiaca, nemá nárok na vrátenie poplatku.
8. Rodič je povinný platiť príspevok načas. Ak príspevok nie je uhradený do určeného dňa, bude rodič na túto skutočnosť písomne upozornený.
9. Pokiaľ zákonný zástupca dieťaťa neuhradí stanovený príspevok za pobyt dieťaťa v ŠKD a boli využité všetky primerané dostupné spôsoby na zabezpečenie úhrady, rozhodne vedenie školy o vyradení dieťaťa z klubu.

# Poriadok pre školský klub detí (ŠKD)

# 

1. Do školského klubu prichádzajú deti organizovane vo dvojiciach pod vedením vychovávateľky.
2. Po príchode do školského klubu si deti odložia školskú aktovku a ostatné veci na určené miesto v pracovnom kútiku.
3. Vychovávateľka oboznámi deti so skladbou úloh a činností na príslušný deň, pričom deťom umožní participovať na jej vytváraní.
4. Na obed a  z obedu odchádzajú deti v sprievode vychovávateľky alebo učiteľky. Vychovávateľka je povinná pri stravovaní v ŠJ stolovať s deťmi, dbať na dodržiavanie hygienických návykov a správne stolovanie.
5. Po príchode z obeda sa deti riadia skladbou dňa pod vedením vychovávateľky.
6. Počas jednotlivých činností v ŠKD vychovávateľka dbá na šetrenie inventáru.
7. Každé dieťa je povinné šetrne zaobchádzať so zariadením a vybavením ŠKD.
8. Pred odchodom zo školského klubu vychovávateľka dbá na to, aby si každé dieťa upratalo svoje miesto, zdvihlo stoličku v pracovnom kútiku a odložilo hračky, s ktorými sa hralo.
9. Školský klub dieťa opúšťa na základe vopred dohodnutého spôsobu uvedeného v zápisnom lístku.
10. Činnosť ŠKD počas prázdnin (jesenné, zimné, polročné, jarné, hlavné) neprebieha.

**Prehľad výchovno–vzdelávacej činnosti:**

1. 10,30 - nástup vychovávateľky do ŠKD
2. 11,25 - 12,20 - príchod detí do ŠKD
3. 12,30 - 13,00 – obed
4. 13,00 – 13,30 – odpočinková činnosť
5. 13,30 – 14,00 – príprava na vyučovanie
6. 14,00 – 15,00 – záujmová, rekreačná činnosť, pobyt vonku
7. 15,00 – 15,30 – hry podľa vlastného výberu
8. 15,30 – 16,30 – oddych, odchod detí z ŠKD

Čas od 14,00 – 15,00 si školský klub vyhradzuje na tvorivú činnosť detí (výtvarnú, pracovnú), pobyt detí v školskej telocvični, školskej kuchynke, v učebni IKT, pobyt na ihrisku, na návštevu knižnice, galérie, besedy, vychádzky na čerstvom vzduchu. Z tohto dôvodu je výber dieťaťa z ŠKD odporúčaný v čase pred 14,00 alebo po 15,00 hod. Spôsob odchodu dieťaťa z ŠKD je na osobnom rozhodnutí rodiča: osobné vyzdvihnutie rodičom, telefonickým zavolaním z vestibulu školy, individuálne na základe presne stanoveného času.